
Til pårørende

Information om deltagelse i et videnskabeligt forsøg for indlagte patienter med sepsis og kritisk sygdom

EU CT-nummer: 2023-509703-33-00

Forsøgets titel 
Empirical meropenem vs piperacillin/tazobactam for adult patients with sepsis

Dansk titel
Empirisk meropenem versus piperacillin/tazobactam til voksne patienter med sepsis

Indledning 
[bookmark: _Hlk36195903]Vi vil spørge dig, om du vil give tilladelse til, at din pårørende deltager i et sundhedsvidenskabeligt forsøg. Din pårørende har en svær infektion. Da din pårørende ikke selv kan afgive samtykke, vil vi spørge dig, om du på vegne af din pårørende vil give stedfortrædende samtykke til, at din pårørende deltager i et videnskabeligt forsøg. Forsøget er påbegyndt under den akutte behandling, da din pårørendes akutte tilstand gjorde, at vi ikke var i stand til at spørge din pårørende direkte. Deltagelse i forsøget er frivilligt, og du kan sige nej, uden at det påvirker den nuværende eller fremtidige behandling af din pårørende. 
Før du beslutter dig for, om du vil give din pårørende samtykke til deltagelse i forsøget, skal du have information om, hvad forsøget går ud på og hvorfor vi gennemfører forsøget. Læs denne deltagerinformation grundigt igennem. Du vil få deltagerinformationen forklaret mundtligt og få mulighed for at stille spørgsmål og du er velkommen til at invitere andre med til samtalen. Hvis du beslutter dig for, at din pårørende kan fortsætte i forsøget, vil vi bede dig om at underskrive vedlagte samtykkeerklæring. Husk, at du har ret til mindst 24 timers betænkningstid, før du beslutter dig. Din pårørende vil blive spurgt om samtykke, så snart din pårørendes tilstand tillader det. Det er frivilligt at deltage i forsøget. Du kan når som helst og uden at anføre en begrundelse trække dit stedfortrædende samtykke tilbage, uden at det vil få indflydelse på din pårørendes øvrige behandling. 

Baggrund
[bookmark: _Hlk160186296]Sepsis (blodforgiftning) er en livstruende tilstand, som kan opstå ved en svær infektion. Sepsis/blodforgiftning påvirker kroppens organer og kan i værste tilfælde medføre septisk shock (blodforgiftningsshock), som er karakteriseret ved svigt af kredsløbet. Behandling med bredspektret antibiotika er standard til indlagte patienter med sepsis, fordi det øger overlevelsen. Det specifikke valg af bredspektret antibiotika afhænger af en række faktorer, så som typen af infektion, anden sygdom og hvilke antibiotika bakterien forventes at være følsom overfor. De fleste patienter bliver behandlet med ét af følgende to bredspektrede antibiotika, meropenem eller piperacillin/tazobactam, men det er uafklaret hvilket af disse, der er bedst og har færrest bivirkninger.

Formål med forsøget
Formålet med forsøget er at undersøge, om meropenem sammenlignet med piperacillin/tazobactam medfører øget overlevelse hos patienter med sepsis og kritisk sygdom. 

Praktisk fremgangsmåde
Forsøget udføres på hospitaler i Skandinavien og resten af verden. I forsøget modtager din pårørende enten meropenem eller piperacillin/tazobactam efter gældende nationale og internationale retningslinjer for sepsisbehandling. Det er tilfældigt tildelt, om din pårørende modtager meropenem eller piperacillin/tazobactam. Din pårørende vil blive behandlet med ét af de to nævnte antibiotika i op til 30 dage. Mens din pårørende er indlagt, indsamler vi data fra din pårørendes journal omkring din pårørendes sundhedstilstand før din pårørende blev syg, og under indlæggelsen omkring din pårørende sygdomsforløb og behandling. Disse data bruger vi til at vurdere effekterne og sikkerheden af de to behandlinger. Ved forsøgets afslutning vil vi opgøre, hvor mange af forsøgsdeltagerne der overlevede, hvor mange af forsøgsdeltagerne, der fik bivirkninger eller blev isoleret som følge af resistente bakterier, hvor længe forsøgsdeltagerne modtog livsunderstøttende behandling og hvor længe forsøgsdeltagerne var indlagt på hospitalet. Når der er gået 90 og 180 dage efter din pårørendes deltagelse i forsøget, vil vi telefonisk eller skriftligt kontakte din pårørende eller en af dennes pårørende og spørge til din pårørendes helbredsrelaterede livskvalitet samt indsamle andre langtidsdata (overlevelse og genindlæggelser). 
Forsøget er ublindet, hvilket betyder, at din pårørende kan få oplyst, hvilken type antibiotika, som din pårørende er blevet behandlet med i forbindelse deltagelsen i forsøget, og kan bl.a. spørge om dette til den planlagte samtale med den forsøgsansvarlige læge eller en anden fra forsøgsgruppen. 

Nytte ved forsøget
[bookmark: _Hlk35864249]Vi kan ikke garantere, at din pårørende vil have gavn af at deltage i forsøget. Vi ved at begge typer antibiotika øger overlevelsen hos patienter med sepsis, men vi ved ikke, hvilket, der er bedst og har færrest bivirkninger. Din pårørendes deltagelse bidrager til, at vi får viden om, hvordan vi bedst behandler patienter med sepsis. Forsøget er forbundet med minimale risici, da patienter med størst risiko for bivirkninger ikke kan deltage, og da begge typer antibiotika allerede rutinemæssigt anvendes. Vi mener, at forsøgets resultater vil bidrage til forbedret behandling af fremtidige patienter med sepsis. 

Vurdering af din pårørendes deltagelse i forsøget
Da dette forsøg betragtes som et klinisk akutforsøg, er din pårørende allerede inkluderet i forsøget baseret på en oprindelig vurdering af inklusions- og eksklusionskriterierne. Disse kriterier er nøje overvejet og anvendt af det sundhedspersonale, der har ansvaret for din pårørendes behandling, for at sikre, at din pårørendes deltagelse er i overensstemmelse med de fastsatte retningslinjer for forsøget. Nedenfor er en opsummering af de kriterier, der er blevet anvendt til at vurdere din pårørendes egnethed til deltagelse:

Vi har vurderet at din pårørende opfylder følgende: 
· Din pårørende var 18 år eller ældre
· Din pårørende havde sepsis og er kritisk syg, hvilket indebærer et behov for højt ilttilskud, respiratorbehandling eller kredsløbsunderstøttende behandling

Vi har vurderet at din pårørende ikke opfyldte følgende: 
· Din pårørende havde IKKE modtaget behandling med meropenem eller piperacillin/tazobactam i mere end et døgn før din forsøgsdeltagelse
· Din pårørende var IKKE overfølsom eller allergisk over for penicilliner eller andre antibiotika af samme type
· Din pårørende havde IKKE mistænkt eller bekræftet infektion i hjernen eller hjernehinderne
· Din pårørende havde IKKE eller havde IKKE haft en infektion med en bakterie, som var resistent overfor meropenem eller piperacillin/tazobactam inden for de seneste 3 måneder
· Din pårørende var IKKE i behandling med valproat (et lægemiddel, der typisk anvendes mod epilepsi).
· Din pårørende var IKKE gravid.

[bookmark: _Hlk35885034]Afbrydelse af forsøget for den enkelte forsøgsperson
Du kan til enhver tid trække din pårørende ud af forsøget uden begrundelse herfor. Hvis dette bliver nødvendigt, vil det ikke få betydning for dit eller din pårørendes forhold til lægerne i afdelingen eller din pårørendes behandling. Din pårørende vil fortsætte med at få samme behandling som alle andre patienter. Lægerne på afdelingen kan også vælge at afbryde forsøget, og I vil i så fald få direkte besked om årsagen hertil.
Hvis du vælger at trække din pårørende ud af forsøget, vil en forsøgsansvarlig læge spørge dig, om du vil tillade fortsat dataregistrering og opfølgning op til dag 180 på trods af afbrydelse af forsøgsbehandlingen. Hvis en forsøgsansvarlig læge eller kliniker beslutter at trække din pårørende ud af forsøget vil indsamlingen af data og opfølgningen fortsætte indtil et 180 dage efter din pårørendes deltagelse.  Tilbagetrækning af samtykke vil ikke påvirke aktiviteter, der allerede er udført, og anvendelsen af data opnået på baggrund af informeret samtykke, før dets tilbagetrækning. Hvis du ikke giver dit stedfortrædende samtykke til din pårørendes deltagelse i forsøget, har du ligeledes ret til at gøre indsigelse mod brugen af data opnået fra din pårørendes deltagelse i det kliniske forsøg.

Ulemper
De anvendte lægemidler i forsøget er medicinske produkter, der anvendes meget hyppigt. Deres sikkerhed og bivirkninger er derfor velkendte. Selvom disse lægemidler generelt anses for at være sikre, kan der stadig opstå uventede reaktioner eller komplikationer i forbindelse med lægemidlerne anvendelse, herunder i kliniske forsøg.

Bivirkninger, risici og komplikationer 
[bookmark: _Hlk35872840][bookmark: _Hlk35869178][bookmark: _Hlk35885048]Meropenem og piperacillin/tazobactam er begge hyppigt anvendte og velkendte lægemidler. De mest almindelige bivirkninger omfatter diarré, mavesmerter, kvalme, opkastninger, hudkløe og hududslæt. Alvorlige bivirkninger er sjældne og omfatter alvorlige allergiske reaktioner, svampeinfektioner, betændelse i tyktarmen, og toksisk epidermal nekrolyse (en alvorlig hudsygdom med blæredannelse og afskalning af huden). Der kan være risici ved forsøget, som vi endnu ikke kender. Hvis vi opdager bivirkninger, som vi ikke allerede kender til, vil du blive orienteret med det samme.

Fortrolighed og tavshedspligt 
Alle oplysninger vil blive behandlet fortroligt og ved indberetning og offentliggørelse af forsøgsresultaterne vil din pårørende være anonym. Lægemiddelstyrelsen, Good Clinical Practice (GCP)-enheden og den forsøgsansvarlige læge har adgang til hele din pårørendes journal for at sikre at forsøget forløber som planlagt. Disse personer er underlagt tavshedspligt. Behandlingen af personoplysninger i forsøget vil overholde GDPR og den danske databeskyttelseslov.
Data kan i anonymiseret form blive delt med andre forskere efter godkendelse af forsøgets styregruppe eller i ikke-anonymiseret form efter de nødvendige godkendelser. 

Finansiering af forsøget
Forsøget er finansieret af bevillinger fra Danmarks Frie Forskningsfond (4.220.996 DKK), Forskningsudvalget ved Rigshospitalet (2.040.000 DKK), Forskningsfonden for Sundhedsforskning i Region Hovedstaden (1.740.428 DKK), Beckett Fonden (100.000 DKK), Læge Inger Goldmanns Fond (100.000 DKK) og Grosserer Jakob Ehrenreich og Hustru Grete Ehrenreichs Fond (512.000 DKK). Forsøget anvender infrastruktur og metode udviklet som en del af Intensive Care Platform Trial (INCEPT) programmet (www.incept.dk), finansieret af Novo Nordisk Fonden (29.985.000 DKK) og Sygeforsikringen "danmark" (7.300.000 DKK) og støttet af Grosserer Jakob Ehrenreich og Hustru Grete Ehrenreichs Fond (200.000 DKK), Dagmar Marshalls Fond (93.516 DKK) og Savværksejer Jeppe Juhl og hustru Ovita Juhls Mindelegat (1.000.000 DKK). Finansieringsorganisationerne har ikke været og vil ikke være involveret i design, gennemførelse, analyser eller rapportering af forsøget, ej heller vil de have ejerskab af data.
Ovenstående midler dækker faste udgifter som omfatter 1) Aflønning af forskere, projektsygeplejersker, dataanalytikere og andet personale, der er direkte involveret i forsøget samt kompensation af afdelinger deltagende i forsøget og 2) Administrative udgifter som dækker over udgifter relateret til styring og overvågning af forsøget, herunder datamanagement, sikkerhedsovervågning, etiske godkendelser, forsikringer og andre regulatoriske krav.

Forsikring
Din pårørende vil under forsøget være dækket af Patienterstatningen.

Adgang til forsøgets resultater
Når forsøget er afsluttet, vil resultaterne blive offentliggjort i et internationalt videnskabeligt tidsskrift. Herudover vil et resumé af forsøgets resultater samt et resumé på lægmandssprog blive offentliggjort i EU databasen (euclinicaltrials.eu). Ønsker du information om projektets resultater, kan du kontakte undertegnede.

Kontakt
Vi håber, at denne information har givet tilstrækkeligt indblik i, hvad det vil sige at deltage i forsøget, og at den skaber grundlag for beslutningen om eventuel deltagelse. Yderligere information om forsøget kan opnås ved at kontakte undertegnede. Vi opfordrer også til at læse yderligere i vedhæftede dokument ”Dine rettigheder som forsøgsperson i forsøg med medicin” fra National Videnskabsetisk Komite. Hvis du har spørgsmål, kan du kontakte undertegnede.

